**Ўзбекистон Республикаси Мустақиллигининг**

**27 йиллиги муносабати билан Каттақўрғон шаҳар ҳокими М.Хашимовнинг Ингичка қўрғончаси аҳлига байрам**

**Т А Б Р И Г И**

**Ассалому алайкум, азиз дўстлар!**

**Қадрли байрам иштирокчилари!**

Она Ватанимизнинг энг улуғ ва энг азиз байрами бўлмиш мустақилликнинг 27 йиллик шодиёналари юртимизда, шу жумладан мамлакатимизнинг гўзал гўшаларидан бири бўлган Каттақўрғон шаҳрида ҳам байрам тантаналари ҳар бир маҳаллаларда, меҳнат жамоаларида, хонадонларда кенг нишонланмоқда.

 Бугун Сиз билан кўтаринки руҳда нишонлаётган Ўзбекистон Республикаси Давлат мустақиллигига эришган сана барча юртдошларимиз соғиниб кутадиган, бир-бирини табриклаш, бир-бирига юрагидаги энг илиқ сўзларни изҳор этишга шошиладиган байрамга айланганлиги барчамизга яхши маълум.

Бу йилги байрам ҳар йилгисидан фарқли равишда ўзининг шукуҳи, ютуқ ва фахрланса арзигулик муваффақиятлари билан ажралиб туради.

Мустақил Ўзбекистонимизда 27 йил ичида мисли кўрилмаган ютуқларга эришилди.

Айниқса, ижтимоий-иқтисодий, маданий-маърифий жабҳаларда, спортда қўлга киритилган муваффақиятлар дилларни қувонтиради. Бу ютуқларда ҳамшаҳарларимизни ҳам ўз ҳиссаси бор, албатта.

 **Жумладан: Ўзбекистон Республикаси Президентининг 2018 йил 16 мартдаги ПҚ3607-қарорига асосан собиқ Ингичка кони бўш бинолари ва ер майдонлари негизида кичик саноат зонаси ташкил этилди. Ушбу кичик саноат зонасида йил якунига қадар 8 та салмоқли лойиҳаларни жойлаштириш орқали 100 га яқин янги иш ўринлари яратиш кўзда тутилган. Шунингдек,** биргина Ингичка қўрғончасида жорий йилнинг ўтган саккиз ойи давомида Самкат Сапфир МЧЖга қарашли лойиҳа қиймати 450,0 млн.сўмлик гипс ва қуруқ қоришмали қурилиш материаллари цехи ишга туширилди натижада 12 та янги иш ўрни яратилди, қурилиш ва ишлаб чиқариш фаолияти билан шуғулланувчи Юлдош НКО МЧЖ ташкил қилиниб 16 та янги иш ўрни яратилди, Зарина Акмаловна хусусий корхонаси томонидан замонавий янги савдо дўкони ишга туширилиб 3 та янги иш ўрни яратилди.

 Шу билан бир қаторда, кўп қаватли уй-жойларни таъмирлаш дастури доирасида 9 та, Обод кўча лойиҳа дастури доирасида 16 та, қўшимча дастурлар доирасида 10 та, **жами 35 та** кўп қавватли уй-жойлар капитал таъмирланмоқда. Шунингдек, Ингичка қўрғончасини тоза ичимлик суви билан таъминлаш мақсадида 590,0 млн.сўмлик қурилиш монтаж ишлари олиб борилмоқда. Йил якунига қадар Ингичка қўрғончасидаги А.Қаххор ва А.Қодирий кўчаларига 1,4 кмга асфалт қопламаси ётқизилиши кўзда тутилган.

**Қадрли байрам иштирокчилари!**

 Албатта, бу рақам ва муваффақиятлар замирида Муҳтарам Юртбошимиз томонидан кафолатлаб берилган тинчлик ва осойишталик, иқтисодиёт соҳасида узоқни кўзлаб белгилаб берилган қатъий сиёсат турганлигини барчамиз яхши англаймиз.

Энг муҳими, мамлакатимизнинг тинч-осуда, гуллаб яшнашида, халқимизнинг бахтиёр турмуш кечиришида биз ҳам ўзимизнинг муносиб ҳиссамизни қўшмоғимиз лозим.

 **Азиз ҳамшахарлар!**

Фурсатдан фойдаланиб Сиз, азиз байрам иштирокчиларини, Сиз орқали бутун шаҳримиз халқини Мустақиллигимизнинг 27 йиллиги билан самимий табриклайман.

Шундай саодатли кунларда Сизларга сиҳат-саломатлик, бахт-саодат, тинчлик-хотиржамлик, хонадонларингизга файзу барака тилайман. Ватанимиз равнақи йулидаги фидокорона меҳнатларингизда мувафақиятлар тилайман.

Юртимиз тинч, осмонимиз мусаффо бўлсин.

Озод ва обод диёримизга кўз тегмасин”.

**Эътиборларингиз учун раҳмат!**